VIDEO Raed Arafat: Cineva încearcă să crească furia și nemulțumirea populației până pe 30 octombrie / Nu am știut de acest film, nu am ascuns filmul și nu am dat dispoziție să fie ascuns filmul

Raed Arafat, șeful Departamentului pentru Situații de Urgență, susține într-un mesaj video postat pe Facebook după ce Libertatea a publicat joi un film realizat de pompieri la Colectiv că ”Nu am știut de acest film, nu am ascuns filmul și nu am dat dispoziție să fie ascuns filmul”.

Arafat îl acuză pe Cătălin Tolontan, autorul articolului, de ”speculație și manipulare” și spune că a verificat cu șeful ISU București – Ilfov, generalul Pop, situația filmului.

Mai mult, Arafat susține că există o intenție ascunsă de a crește emoția și nemulțumirea populației până pe 30 octombrie, data la care a avut loc tragedia din Colectiv, fără a spune cine are acest interes. ”Astfel de situații și emoții le înțeleg până la o limită, dar clar sunt rezultatul unei manipulări care e foarte bine analizată și studiată. Se dorește creșterea nivelului emoțional până în data de 30 și folosirea acestui lucru într-un sens sau altul, nu știu care e motivul. Cineva încearcă să crească la nivelul populației furia și nemulțumirea și să o îndrepte împotriva unor instituții și unor persoane. Cred că unica soluție e ca populația să se gândească foarte bine la ce găsește pe FB și mai ales la cel publică dl Tolontan și să analizeze înainte să creadă și să aștepte toate explicațiile”.

În ceea ce privește imaginile în sine făcute publice de Libertatea, Arafat spune că ”filmul nu aduce aspecte noi asupra intervenției. El arată câteva secvențe din intervenție, și se văd pompierii care scot victimele și decedații. Filmul prinde primele momente în care nu toată echipajele ajunseseră”.

Foto: Inquam Photos / George Calin